《再续前题备述园林仙石之胜兼送领军入觐》
清代·成鹫

块然之指迹删笔，澹宁主人神仙骨。眼中之石意中山，地上之仙天上物。

三人相对成一人，奇仙怪石遥相亲。未曾品仙先品石，巉岩磊落通精神。

英峰苍翠宣峰洁，大理黑白湖山皴。主人兼爱无彼此，搜罗合作席上珍。

五丁拔山出远岫，千夫飞挽归城闉。安排布置得宜称，低昂俛仰由天真。

选工追琢备众巧，床屏几案光鳞鳞。砚北古松出天目，白石堆盘美如玉。

拳枝侧干类风斜，虬鬣龙鳞映华屋。屋边凿石作清池，类聚群分饶水族。

金鬐吹沫槿仙红，银甲摇波莎草绿。绿莎红槿互婆娑，掩映池中双芰荷。

亭亭独立群芳表，中虚外直无偏颇。远风吹香满四座，芝兰同室葆天和。

黄仙翠竹写情性，蜀茶仙杏连根科。古桂含香待明月，腊梅先雪凌高柯。

百仙丛里桐仙实，大树门庭玉树多。玉树高承仙掌露，南天桢干标铜柱。

汉台待筑上林春，主人骑马朝天去。临川磨剑逐风云，华亭返棹随烟雾。

沉吟三笑别居亭，前路云泥怅延伫。许留仙石与山人，相伴衡门慰迟暮。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。